Nkandla-ondersoek duur voortPres. Jacob Zuma se woning in Nkandla, KwaZulu-Natal Die presidensie het Dinsdag gesê die spesiale ondersoekeenheid (SOE) se ondersoek oor die president se privaatwoning by Nkandla duur voort. Die ondersoek is van stapel gestuur nadat die president ŉ proklamasie onderteken het wat die SOE die magtiging gee om die departement van openbare werke se “prestige projek” by Nkandla te ondersoek. Die presidensie het gesê dit is een van 27 proklamasies wat steeds voortduur nadat die president dit onderteken het. Thuli Madonsela, die Openbare Beskermer, het in Maart haar verslag vrygestel waarin sy bevind het dat pres. Jacob Zuma en sy familie onregmatig voordeel getrek het uit opgraderings van R246 miljoen by Nkandla. Zuma wou nie binne die vereiste tydperk op Madonsela se verslag reageer nie, en het gesê hy sal wag vir die SOE se volledige verslag. Hy het vroeër onderneem om teen Woensdag verlede week ŉ omvattende verslag by die speaker van die nasionale vergadering in te dien, maar sy woordvoerder Mac Maharaj het Donderdag aangedui die president benodig nog inligting voordat hy op die bevindings kan reageer.